Grendel, Gábor, poslanec NR SR (2017-06-14):
Milé dámy, vážení páni, vážení predkladatelia novely zákona o Ústave pamäti národa. Viete si predstaviť, že by vašu koaličnú vládu od 15. októbra tohto roka neriadil premiér Robert Fico, ale 14 ministri? Viete si predstaviť, že by Národnú radu od 15. októbra neriadil jej predseda pán Danko, ale 150 poslancov spoločne? Viete si predstaviť, že by Generálnu prokuratúru od 15. októbra tohto roka neriadil generálny prokurátor, ale deväťčlenná rada prokurátorov? Viete si predstaviť, že by Policajný zbor od 15. októbra tohto roka neriadil generál Tibor Gašpar; ináč to nie je úplne od veci predstava; ale osem krajských riaditeľov? To je ako z príručky na znefunkčnenie akejkoľvek inštitúcie. Čistý manažérsky amaterizmus. A presne toto v novele zákona o ÚPN navrhujete. Citujem, § 12 ods. 1 po novom znie: „Činnosť ústavu pri plnení úloh podľa tohto zákona zabezpečuje správna rada. Správna rada má deväť členov, päť členov na návrh určeného výboru volí Národná rada, po dvoch menujú vláda a prezident Slovenskej republiky.“ A v § 30 po novom, prechodné ustanovenie k úpravám účinným od 15. októbra 2017, to je ten dátum, ktorý som spomínal, „výkon funkcie doterajšieho predsedu správnej rady skončí dňom 15. októbra 2017“. Čo bude takáto zmena znamenať v praxi? Kolegyňa Remišová už spomínala napríklad prípad Babiš. Súdny spor proti ÚPN, kde na pojednávaní prišiel hájiť záujmy štátu a ÚPN predseda správnej rady, teda štatutár tejto inštitúcie, ktorý podľa súčasného znenia zákona vystupuje pri plnení úloh v mene ÚPN. A ako to bude na pojednávaniach od 15. októbra 2017? Vystúpia zvlášť, v poradí, najprv pán Ondrej Krajňák, po ňom pán Igor Baka, po pánovi Bakovi pán Karol Janas, potom príde pani alebo slečna, neviem, Andrea Kluknavská, po nej pán Slavomír Michálek, potom pán Ján Pálffy, pán Martin Pekár, pán Ivan Petranský a nakoniec pán Peter Zelenák, každý si povie svoje a potom nech si sudca vyberie, ktorý z týchto deviatich bol najpresvedčivejší. Veď takto sa nedá riadiť žiadna inštitúcia. Či toto je nový model, ktorý idete presadiť aj na Slovenskej akadémii vied, vo Vojenskom historickom ústave, alebo iba v Ústave pamäti národa? Prekáža vám súčasný predseda správnej rady pán Ondrej Krajňák? Tak ho vymeňte. Ja osobne v tom až taký problém nevidím. Máte moc, nech sa páči. Prekáža vám neodvolateľnosť predsedu správnej rady podľa súčasného zákona? Tak to zmeňte v tom zákone, stanovte funkčné obdobie, nastavte pravidlá na výberové konanie a zvoľme v Národnej rade nového predsedu správnej rady, zvoľte si toho, koho uznáte za vhodné. Prečo nenastavíte normálny funkčný model, ktorý funguje v každej inštitúcii? Veď toto, čo tu navrhujete, nedáva absolútne žiadnu logiku. Nedáva to žiaden zmysel. Zajtra ideme voliť nového riaditeľa RTVS. Nejdeme mu rušiť kompetencie, nejdeme zverovať kompetencie Václava Miku výkonnej a programovej rade RTVS, veď tá inštitúcia by bola úplne paralyzovaná. Či o to vám ide? A na záver už len jeden odkaz pre spolupredkladateľov zo strany MOST – HÍD. Stretol som nedávno na námestí SNP Františka Mikloška. Srdečne vás pozdravuje a z toho, čo mi hovoril, som pochopil, že jeho srdečný pozdrav si budete môcť čoskoro prečítať aj v médiách. Ďakujem pekne.